**OBRAZLOŽENJE**

Odredbom članka 5. stavka 1. toč. 6. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20; dalje u tekstu: Zakon) propisano je da jedinice lokalne i područne (regionalne) samouprave, u skladu s odredbama Zakona, uz prethodnu suglasnost ministarstva nadležnog za unutarnje poslove, uređuju promet na svom području tako da određuju parkirališne površine i način parkiranja, zabrane parkiranja i mjesta ograničenog parkiranja, dok je stavkom 11. istog članka Zakona propisano da nadzor parkiranja vozila na mjestima na kojima je parkiranje vremenski ograničeno obavljaju pravne osobe koje odrede jedinice lokalne samouprave.

Odlukom o komunalnim djelatnostima na području Općine Starigrad, usluge parkiranja na uređenim javnim površinama povjereno je trgovačkom društvu Argyruntum d.o.o..

Kako je predmetna djelatnost dosad uređena kroz dvije Odluke Općinskog vijeća (Odluka o organizaciji i načinu naplate parkiranja na području Općine Starigrad („Službeni glasnik Zadarske županije“, broj: 12/12 i 10/13) i Odluka o određivanju javnih parkirališta, visini naknade za parkiranje i vremenu naplate parkiranja na javnim parkiralištima na području Općine Starigrad („Službeni glasnik Zadarske županije“ br. 19/08, 18/09 i 10/15)), predlaže se donošenje ove Odluke koja će pokriti predmetno područje usklađeno sa odredbama Zakona o sigurnosti prometa na cestama i Zakona o komunalnom gospodarstvu.